In nomine sancte et individue Trinitatis, ego Hugo, Autissiodorensis dictus episcopus, et presentibus et futuris notum fieri volo, quod controversia pro salvamento novi burgi de Digia, inter Gervasium, abbatem Sancti-Germani, et Gaufredum Donziacum, diu habita hoc modo fuerit ventilata. Idem etenim Gaufridus, in eodem novo burgo qui tempore domni Gervasii abbatis edificatus est, sicut in cetera potestate Digie, que extra firmitatem ejusdem ville est, salvamentum annone et nummorum calumpniabatur. Predictus tamen abbas illud, quia contra rationem videbatur, reddere nolebat. Quo defuncto, tempore domni Arduini abbatis, loco illius succedentis, sic tandem controversia illa finem accepit. Auditis etenim utriusque partis allegationibus et judicibus, ex more, in partem segregatis, judicio definitum est: quod si Arduinus, abbas, et monachi Sancti-Germani duos aut tres ydoneos testes haberent, qui, tempore antecessorum domni Gaufredi, burgus absque salvamenti reddicione, semel aut secundo usu et consuetudine augmentari vidissent, et hoc juramento probarent, nisi dominus Gaufredus eis rationabiliter contradiceret, eorumdem probationem acciperet, et de cetero de salvamento illo ecclesiam Sancti-Germani in pace dimitteret; ita tamen ut sine spontanea voluntate ipsius vel heredum ejus, burgi firmitas deinceps non dilatetur. Quia vero testibus Bovoni scilicet mareglerio et Rodulpho de Oleriis non contra-dixit, eorum probationem accepit. Decretum est eciam quod si illi de Vergerio inde calumpniam fecerint, dominus Gaufredus, seu successores ejus abbati, et capitulo Sancti-Germani garentiam jure et racionabiliter portabunt. Verum quia huic placito non interfui, Arduinus, abbas, et ipse Gaufredus ante me venerunt, quod factum fuerat recognoverunt et concesserunt, et ut sigilli mei impressione cartam munirem rogaverunt. Quod autem ante me recognitum fuit, et concessum laudavit capitulum Sancti-Germani, et B....., uxor Gaufredi, et duo filii ejus, Herveus scilicet et Gaufredus. Hujus rei testes: Stephanus, abbas Regniaci; Gaufredus, abbas de Rupibus, et XXIX alii subsequenter in carta conscripti. Actum est hoc, anno ab Incarnacione Domini Mº Cº Lº Iº; Eugenio papa, presidente; Ludovico, rege Francorum et duce Aquitanorum; Theobaudo, Blesensium comite; Willelmo, Nivernensi comite; Hugone cancellario.